钦定古今图书集成/明伦汇编/交谊典/第069卷 > 春秋四传 > 《襄公三年盟鸡泽》
## 钦定古今图书集成/明伦汇编/交谊典/第069卷 > 春秋四传 > 《襄公三年盟鸡泽》

《春秋》“六月，公会单子、晋侯、宋公、卫侯、郑伯、莒子、邾子、
齐世子光。己未，同盟于鸡泽。陈侯使袁侨如会。戊寅，
叔孙豹及诸侯之大夫及陈袁侨盟。”

《公羊传》：“其言如会何？后会也。”

〈注〉不直言“会盟”者，时诸侯不亲与袁侨盟，又下方殊及之。

“曷为殊及陈、袁侨？”为其与袁侨盟也。

〈注〉陈、郑、楚之与国。陈侯有慕中国之心，有疾，使大夫会诸侯，欲附疏，不复备责，遂与之盟，共结和亲，故殊之，起主为与袁侨盟也。复出陈者，喜得陈国也。不重出，地，有诸侯在臣击君，故因上地。

《糓梁传》：“同者，有同也，同外楚也。如会，外乎会也，于会
受命也。及，以及与之也。”

〈注〉诸侯在会，而大夫又盟，是大夫执国之权，亢君之礼。陈君不会，袁侨受使来盟，袁侨之盟，得其义也。通言叔孙豹及诸侯之大夫，则无以表袁侨之得礼，故再言“及”，明独与袁侨不与诸侯之大夫。

诸侯以为可与则与之，不可与则释之。诸侯盟，又大
夫相与私盟，是大夫张也。故鸡泽之会，诸侯始失正
矣。大夫执国权，曰“袁侨”，异之也。

〈注〉不但总言“及诸侯之大夫”，而复别言“袁侨”者，是异袁侨之得礼。

《胡传》“同盟，或以为有三例，一则王臣预盟而书同，二
则诸侯同欲而书同，三则恶其反复而书同。夫恶其
反复与诸侯同欲而书同信矣。王臣预盟而书同义，
则未安。盟于女粟及苏子也而不书同；盟于洮、于翟
泉，会王人也，而不书同。然则此三盟者，正所谓诸侯
同欲而书同盟也。其同欲奈何？同病楚也，王臣将命”，
必惇信明义，而后可以表正乎天下；诸侯守邦，必尊
主奉法，而后可以保其社稷。今王臣下与诸侯约誓，
诸侯亦敢上与王臣要言，斯大乱之道也，则亦不待
书《同盟》而罪自见矣。